b"\n_START_ARTICLE_\nBruce Springsteen\n_START_SECTION_\nOppvekst\n_START_PARAGRAPH_\nSpringsteen ble f\xc3\xb8dt i Long Branch, New Jersey og vokste opp i Freehold, i New Jersey. Faren Douglas Frederick Springsteen (1925\xe2\x80\x931998), var av nederlandsk og irsk avstamning og arbeidet stort sett som bussj\xc3\xa5f\xc3\xb8r. Moren Adele Ann Zirilli (f\xc3\xb8dt 1925), var advokatsekret\xc3\xa6r og av italiensk avstamning. Hans morfar var f\xc3\xb8dt i Vico Equense i n\xc3\xa6rheten av Napoli. Han har to yngre s\xc3\xb8sken, Virginia og Pamela. Pamela Springsteen hadde en kortvarig filmkarriere, men sluttet som skuespiller for \xc3\xa5 bli fotograf p\xc3\xa5 fulltid. Hun var fotograf p\xc3\xa5 hans album Human Touch og Lucky Town._NEWLINE_Springsteen fikk en katolsk oppdragelse, og gikk p\xc3\xa5 den katolske skolen St. Rose of Lima i Freehold hvor han kom p\xc3\xa5 kant med nonnene og protesterte mot de strenge reglene. En del av hans senere musikk viser imidlertid en katolsk etos og omfatter ogs\xc3\xa5 noen f\xc3\xa5 tradisjonelle irsk-katolske salmer i en mer rocket utgave._NEWLINE_I niende klasse ble han overf\xc3\xb8rt til den offentlige Freehold Regional High School, men passet ikke inn der heller. Gamle l\xc3\xa6rere har sagt at han var en \xc2\xabloner\xc2\xbb, en ensom gutt, som ikke \xc3\xb8nsket noe annet enn \xc3\xa5 spille p\xc3\xa5 gitar. Han fullf\xc3\xb8rte videreg\xc3\xa5ende skole i 1967, men f\xc3\xb8lte seg s\xc3\xa5pass ubekvem at han uteble fra sin egen eksamensseremoni. Han avsluttet skolegangen med ett \xc3\xa5r p\xc3\xa5 Ocean County College fra 1967 til 1968.\n_START_SECTION_\n1962\xe2\x80\x931972: De f\xc3\xb8rste \xc3\xa5rene\n_START_PARAGRAPH_\nSpringsteen ble inspirert til \xc3\xa5 begynne med musikk da han var syv \xc3\xa5r gammel etter \xc3\xa5 ha sett Elvis Presley i The Ed Sullivan Show p\xc3\xa5 fjernsynet. Da han var tretten \xc3\xa5r gammel kj\xc3\xb8pte moren hans en gitar til ham for atten dollar; senere tok hun opp et l\xc3\xa5n for \xc3\xa5 kj\xc3\xb8pe en Kent-gitar til 60 dollar da han var blitt 16 \xc3\xa5r, noe han minnes i sangen \xc2\xabThe Wish\xc2\xbb._NEWLINE_I 1965 tok han kontakt med Tex og Marion Vinyard som st\xc3\xb8ttet unge band i byen. De hjalp Springsteen til \xc3\xa5 bli f\xc3\xb8rstegitarist og deretter f\xc3\xb8rstevokalist i gruppen The Castiles. Denne gruppen spilte inn to egenkomponerte sanger ved et offentlig innspillingstudio i Brick Township, og de hadde spillejobber en rekke steder, blant annet p\xc3\xa5 Cafe Wha? i Greenwich Village. Marion Vinyard sa siden at hun trodde p\xc3\xa5 den unge Springsteen da han hevdet at han ville gj\xc3\xb8re det stort._NEWLINE_Da Springsteen var atten, ble han innkalt for \xc3\xa5 utf\xc3\xb8re verneplikt, men han klarte ikke den fysiske unders\xc3\xb8kelsen og ble s\xc3\xa5ledes ikke innkalt til tjeneste i Vietnamkrigen. I et intervju i magasinet Rolling Stone i 1984 sa han \xc2\xabDa jeg gikk p\xc3\xa5 bussen for ta den fysiske unders\xc3\xb8kelsen, tenkte jeg bare \xc3\xa9n ting: Jeg vil ikke dra\xc2\xbb. En hjernerystelse i en motorsykkelulykke da han var sytten \xc3\xa5r og \xc2\xabspr\xc3\xb8\xc2\xbb oppf\xc3\xb8rsel p\xc3\xa5 sesjonen var nok til \xc3\xa5 gi ham en \xc2\xabklasse 4F\xc2\xbb: \xc2\xabikke akseptabel for milit\xc3\xa6rtjeneste... under etablerte fysiske, mentale eller moralske standarder.\xc2\xbb_NEWLINE_P\xc3\xa5 slutten av 1960-tallet opptr\xc3\xa5dte Springsteen kortvarig i powertrioen Earth som spilte i klubber i New Jersey. Det var i denne perioden han fikk oppnavnet \xc2\xabThe Boss\xc2\xbb. Springsteen hadde oppgaven med \xc3\xa5 samle inn gruppas betaling etter opptredener og fordele pengene rettferdig blant gruppas medlemmer. Springsteen selv var mindre begeistret for oppnavnet da han mislikte sjefer, men han synes \xc3\xa5 ha gitt det en stilltiende godkjennelse. Tidligere hadde han blitt kalt for \xc2\xabDoctor\xc2\xbb. Fra 1969 til tidlig i 1971 spilte Springsteen i gruppa Steel Mill sammen med Danny Federici, Vini Lopez, Vinnie Roslin og senere ogs\xc3\xa5 Steve Van Zandt og Robbin Thompson. De turnerte p\xc3\xa5 colleger i Mid-Atlantic-regionen, og de var ogs\xc3\xa5 s\xc3\xa5vidt innom California. I januar 1970 ga musikkritikeren Philip Elwood i avisen San Francisco Examiner gruppen denne anmeldelsen: \xc2\xabJeg har aldri blitt s\xc3\xa5 overveldet av et totalt ukjent talent.\xc2\xbb Elwood lovpriste ogs\xc3\xa5 deres \xc2\xabbindekraftige musikalitet\xc2\xbb, og i s\xc3\xa6rdeleshet pekte han ut Springsteen som \xc2\xaben meget imponerende komponist\xc2\xbb._NEWLINE_I l\xc3\xb8pet av denne tiden spilte Springsteen jevnlig p\xc3\xa5 sm\xc3\xa5 klubber i Canton, Massachusetts; Richmond, Virginia, Asbury Park og langs Jersey Shore, og fikk raskt en trofast tilh\xc3\xb8rerskare. Andre opptredener fulgte i de neste to \xc3\xa5rene mens Springsteen s\xc3\xb8kte \xc3\xa5 forme en s\xc3\xa6regen og ekte musikalsk og lyrisk stil: \xc2\xabDr Zoom & the Sonic Boom\xc2\xbb (tidlig-til midten av 1971), \xc2\xabSundance Blues Band\xc2\xbb (midten av 1971), og \xc2\xabThe Bruce Springsteen Band\xc2\xbb (midten av 1971\xe2\x80\x93midten av 1972). Med tillegg av pianisten David Sancious, var dette kjernen av hva som senere skulle bli E Street Band, med tidvis tillegg av en bl\xc3\xa5seseksjon,\xc2\xabThe Zoomettes\xc2\xbb (en gruppe av kvinnelige korister for \xc2\xabDr. Zoom\xc2\xbb) og Southside Johnny Lyon p\xc3\xa5 munnspill._NEWLINE_De musikalske sjangrene som ble utforsket var blues, R&B, jazz, kirkemusikk, tidlig rock'n'roll, og soul. Springsteens frodige evne til sangskriving ble av hans plateselskap beskrevet som \xc2\xabFlere ord i en del sanger enn andre musikere hadde p\xc3\xa5 et helt album\xc2\xbb. Hans musikalske og lyriske dyktighet f\xc3\xb8rte til at han tiltrakk seg oppmerksomhet av folk som managerne Mike Appel og Jim Cretecos, og den legendariske talentjegeren fra Columbia Records, John H. Hammond, som under p\xc3\xa5trykk fra Appel, lot Springsteen pr\xc3\xb8vespille i mai 1972._NEWLINE_Selv etter at Springsteen hadde oppn\xc3\xa5dd internasjonal anerkjennelse, var r\xc3\xb8ttene fra New Jersey tydelige i hans musikk, og han hyllet ofte \xc2\xabden fantastiske staten New Jersey\xc2\xbb p\xc3\xa5 sine konserter. Ved \xc3\xa5 trekke p\xc3\xa5 sin omfattende lokale appell solgte han rutinemessing ut p\xc3\xa5f\xc3\xb8lgende kvelder i store konserter i New Jersey og Philadelphia. Han gjorde ogs\xc3\xa5 mange overraskende opptredener p\xc3\xa5 The Stone Pony og andre nattklubber langs New Jersey-kysten i \xc3\xa5renes l\xc3\xb8p, og ble selv den fremste eksponenten for hva som ble karakterisert som \xc2\xabJersey Shore-lyden\xc2\xbb.\n_START_SECTION_\n1972\xe2\x80\x931974\n_START_PARAGRAPH_\nI 1972 signerte Springsteen ved hjelp av John Hammond en platekontrakt med Columbia Records, Hammond hadde f\xc3\xa5tt Bob Dylan og Leonard Cohen til samme plateselskap tidligere..  Springsteen tok med seg mange av sine kolleger fra New Jersey inn i innspillingstudioet og dannet gruppa som senere skulle bli kjent som E Street Band. Hans debutalbum, Greetings from Asbury Park, N.J., ble gitt ut i januar 1973, og etablerte ham som en kritikerfavoritt, men salget tok derimot ikke av. P\xc3\xa5 grunn av Springsteens lyriske tekster og musikk forankret i folkrocken, for eksempel i sanger som \xc2\xabBlinded by the Light\xc2\xbb \xe2\x80\x93 som senere skulle bli en stor hit med Manfred Mann's Earth Band, og \xc2\xabFor You\xc2\xbb, ble Springsteen i begynnelsen sammenlignet med Bob Dylan._NEWLINE_Sammenligningen med Dylan skyldtes ogs\xc3\xa5 forbindelsen til Columbia og Hammond. \xc2\xabHan synger med en friskhet og en heftighet som jeg ikke har h\xc3\xb8rt siden jeg ble rystet av [Dylans] \xe2\x80\x98Like a Rolling Stone\xe2\x80\x99,\xc2\xbb skrev Peter Knobler, redakt\xc3\xb8r for magasinet Crawdaddy i Springsteens f\xc3\xb8rste store intervju i mars 1973. Crawdaddy var det f\xc3\xb8rste st\xc3\xb8rre musikkbladet som oppdaget Springsteen og var hans tidligste forkjemper. Springsteen og E Street Band anerkjente dette ved \xc3\xa5 gi en privat framf\xc3\xb8ring ved Crawdaddys 10-\xc3\xa5rsfest i New York City i juni 1976._NEWLINE_Musikkritikeren Lester Bangs skrev om Springsteens f\xc3\xb8rste album i musikkmagasinet Creem to \xc3\xa5r senere: \xc2\xab...mange av oss avskrev det: han skrev som Bob Dylan og Van Morrison, sang som Van Morrison og Robbie Robertson, ledet et band som l\xc3\xb8d som Van Morrisons.\xc2\xbb Sangen \xc2\xabSpirit in the Night\xc2\xbb var den som s\xc3\xa6rlig viste Morrisons innflytelse, mens \xc2\xabLost in the Flood\xc2\xbb var det f\xc3\xb8rste av mange portretter av Vietnam-veteraner og en forbausende moden sang, var \xc2\xabGrowin' Up\xc2\xbb hans fors\xc3\xb8k p\xc3\xa5 \xc3\xa5 behandle det tilbakevendende temaet oppveksttid._NEWLINE_I september 1973 kom hans andre album, The Wild, the Innocent & the E Street Shuffle, det ble godt mottatt av kritikerne, men ble ingen kommersiell suksess da det kom ut. Som Greetings handlet ogs\xc3\xa5 dette albumet om gatene i New York og New Jersey, med en blanding av romantikk og realisme: \xc2\xabAnd the boys from the casino dance with their shirts open like Latin lovers on the shore,/Chasin' all those silly New York virgins by the score.\xc2\xbb Springsteens sanger var blitt st\xc3\xb8rre i form, format og omfang; E Street Band dempet folkrockpreget og lente seg mer mot R&B. Sangtekstene tenderte til \xc3\xa5 romantisere ten\xc3\xa5ringenes gateliv. \xc2\xab4th of July, Asbury Park (Sandy)\xc2\xbb og \xc2\xabIncident on 57th Street\xc2\xbb ble favoritter hos fansen, og den lange, ekstatiske \xc2\xabRosalita (Come Out Tonight)\xc2\xbb var inntil 1984 fast innslag p\xc3\xa5 Springsteens konserter, og har ogs\xc3\xa5 v\xc3\xa6rt spilt sporadisk de senere \xc3\xa5r._NEWLINE_Den 22. mai 1974 skrev musikkritikeren Jon Landau i Bostons The Real Paper etter \xc3\xa5 ha v\xc3\xa6rt p\xc3\xa5 en konsert med Springsteen i Harvard Square Theater: \xc2\xabJeg s\xc3\xa5 rockens framtid og dens navn er Bruce Springsteen. Og p\xc3\xa5 en kveld da jeg trengte \xc3\xa5 f\xc3\xb8le meg ung, fikk han meg til f\xc3\xb8le som om jeg h\xc3\xb8rte musikk for den aller f\xc3\xb8rste gangen.\xc2\xbb Etter denne skjellsettende opplevelsen ble Landau senere Springsteens manager og plateprodusent og bidro til \xc3\xa5 fullf\xc3\xb8re det nye albumet Born to Run. Springsteen hadde f\xc3\xa5tt et stort budsjett til disposisjon for \xc3\xa5 gj\xc3\xb8re albumet kommersielt tilgjengelig. Han brukte sv\xc3\xa6rt lang tid i studio, blant annet p\xc3\xa5 jakt etter et Wall of Sounduttrykk. Publikums forventninger ble bygget opp gjennom en tidlig versjon av tittelsangen \xc2\xabBorn to Run\xc2\xbb p\xc3\xa5 radio, men det kom til \xc3\xa5 ta mer enn 14 m\xc3\xa5neder \xc3\xa5 spille inn albumet, hvor seks m\xc3\xa5neder gikk p\xc3\xa5 sangen \xc2\xabBorn to Run\xc2\xbb alene._NEWLINE_I l\xc3\xb8pet av denne tiden hadde Springsteen kjempet med raseri og frustrasjon over albumet og sa at han \xc2\xabh\xc3\xb8rte lyden i hodet\xc2\xbb men ikke lyktes med \xc3\xa5 forklare den for de andre i studioet. Det var i l\xc3\xb8pet av disse sesjonene at Steven Van Zandt ble hentet inn i studioet for \xc3\xa5 hjelpe Springsteen \xc3\xa5 organisere bl\xc3\xa5seseksjonen p\xc3\xa5 \xc2\xabTenth Avenue Freeze-Out\xc2\xbb. Dette f\xc3\xb8rste til at Van Zandt ble med i bandet; han hadde lenge v\xc3\xa6rt Springsteens venn og musikalske partner p\xc3\xa5 tidligere prosjekter. Da Springsteen h\xc3\xb8rte det ferdige albumet f\xc3\xb8rste gang slengte han plata fra seg og sa til Jon Landau at han heller ville gj\xc3\xb8re plata helt p\xc3\xa5 ny som et konsertopptak.\n_START_SECTION_\n1975\xe2\x80\x931983\n_START_PARAGRAPH_\nDen 13. august 1975 begynte Springsteen og E Street Band en serie p\xc3\xa5 ti konserter, fem dager p\xc3\xa5 rad ved New Yorks Bottom Line club. Spilleoppdraget tiltrakk seg betydelig oppmerksomhet fra media, ble sendt direkte p\xc3\xa5 radioen WNEW-FM, og overbeviste mange skeptikere om at Springsteen var en begavelse. Noen ti\xc3\xa5r senere kalte magasinet Rolling Stone disse konsertene for ett av 50 \xc3\xb8yeblikk som endret rock'n'roll. Med utgivelsen av Born to Run den 25. august 1975 fikk Springsteen sin f\xc3\xb8rste kommersielle suksess. Albumet n\xc3\xa5dde tredjeplass p\xc3\xa5 Billboard 200, og selv om ingen singler gikk topps, fikk \xc2\xabBorn to Run\xc2\xbb (Billboard #23), \xc2\xabThunder Road\xc2\xbb, \xc2\xabTenth Avenue Freeze-Out\xc2\xbb (Billboard #83), og \xc2\xabJungleland\xc2\xbb alle omfattende spilling p\xc3\xa5 radiostasjoner som var orientert mot rockealbum, og forble fler\xc3\xa5rige favoritter p\xc3\xa5 radiostasjoner som spilte klassisk rock._NEWLINE_Born to Run ble m\xc3\xb8tt med meget velvillige pomtaler. \xc2\xabWhile parts of the album have dated, it's impossible to dismiss the effect Born to run had at the time of its release; its impact was like seeing James Dean in Rebel without a cause\xc2\xbb. Springsteen kom p\xc3\xa5 omslaget av b\xc3\xa5de Time og Newsweek den samme uken, den 27. oktober 1975._NEWLINE_En juridisk tvist med tidligere manager Mike Appel holdt Springsteen borte fra platestudio i bortimot ett \xc3\xa5r, men i l\xc3\xb8pet av denne tiden holdt han en omfattende konsertturn\xc3\xa9 i USA. Etter \xc3\xa5 ha oppn\xc3\xa5dd en avtale med Appel i 1977 vendte han tilbake til studioet og produserte Darkness on the Edge of Town (1978). Dette albumet gjenspeilet et voksende politisk engasjement._NEWLINE_P\xc3\xa5 slutten av 1970-tallet ble flere av Springsteens sanger gjenbrukt av andre band. Manfred Mann's Earth Band fikk en f\xc3\xb8rsteplass p\xc3\xa5 de amerikanske hitlistene med en omarrangert utgave av \xc2\xabBlinded by the Light\xc2\xbb fra debutalbumet tidlig i 1977. Patti Smith n\xc3\xa5dde 13.-plass med sin versjon av Springsteens da uutgitte \xc2\xabBecause the Night\xc2\xbb i 1978, mens The Pointer Sisters fikk en andreplass i 1979 med \xc2\xabFire\xc2\xbb, som han p\xc3\xa5 det tidspunktet heller ikke hadde spilt inn selv._NEWLINE_I september 1979 deltok Springsteen og E Street Band i et konsertprogram for \xc2\xabMusicians United for Safe Energy\xc2\xbb, en kampanje mot kjernekraftverk, p\xc3\xa5 Madison Square Garden to konserter p\xc3\xa5 rad. Han han spilte da en forkortet utgave av sitt vanlige konsertopplegg, foruten to sanger fra sitt kommende album. Konsertalbumet No Nukes og den p\xc3\xa5f\xc3\xb8lgende dokumentarfilmen er de f\xc3\xb8rste offisielle konsertopptakene med ham. Konserten markerte ogs\xc3\xa5 hans f\xc3\xb8rste politiske ytring som musiker._NEWLINE_Springsteen fortsatte sin skildring av arbeiderklassens liv med dobbelalbumet The River med 20 sanger i 1980. Albumet veksler fra lettere rock til intense emosjonelle ballader. Han fikk sin f\xc3\xb8rste listetopplassering med singelen \xc2\xabHungry Heart\xc2\xbb. Dette albumet markerte en endring i Springsteens musikk i retning av en pop-rock-orientert lyd som ikke fantes p\xc3\xa5 hans tidligste plater. Karakteristisk er blant annet noen 1980-tallsaktige poprock-kjennetegn som tenortrommer med reverb, grunnleggende perkusjon og gitar og gjentagelser i tekstene. I intervjuer har han fortalt at han s\xc3\xb8kte tilbake til den perfekte rockel\xc3\xa5ten p\xc3\xa5 et par minutter fra sin ungdom. Tittelsangen kan sees som et uttrykk for Springsteens intellektuelle ambisjoner, mens lydbildet i andre spor varslet den musikalsk stilretningen hans kom til \xc3\xa5 f\xc3\xb8lge. Albumet solgte godt, og ble det f\xc3\xb8rste av hans album som toppet Billboards albumliste. En lang konsertturn\xc3\xa9 fulgte i 1980 og 1981 hvor Springsteen for f\xc3\xb8rste gang dekket det meste av Europa, blant annet med opptreden i Drammenshallen i Norge den 5. mai 1981. Det var ved denne anledningen at Springsteen trakk opp den da 17 \xc3\xa5r gamle Nini Stoltenberg p\xc3\xa5 scenen og danset med henne. Turnen ble avsluttet med flere opptredener i de store byene i USA._NEWLINE_The River ble fulgt av hans f\xc3\xb8rste soloalbum i 1982, den lavm\xc3\xa6lte, akustiske og intense Nebraska. Opprinnelig gikk bandet i studio for \xc3\xa5 lage et ordin\xc3\xa6rt studioalbum med utgangspunkt i en demotape som Springsteen hadde spilt inn hjemme med enkel firespors b\xc3\xa5ndopptaker. Etter hvert inns\xc3\xa5 b\xc3\xa5de Springsteen og produsenten Landau at sangene fungerte bedre som akustiske numre spilt av Springsteen alene enn i en utgave med fullt band. De opprinnelige demotapene ble derfor utgitt som et soloalbum. Selv om innspillingene med E Street Band ikke ble brukt, ble andre sanger fra disse innspillingssesjonene senere utgitt, blant annet \xc2\xabBorn in the U.S.A.\xc2\xbb og \xc2\xabGlory Days\xc2\xbb._NEWLINE_Biografen Dave Marsh skriver at Springsteen var deprimert da han skrev dette materialet, og resultatet er en dyster skildring av det amerikanske samfunnet. Nebraska solgte mindre enn Springsteens to foreg\xc3\xa5ende album, men fikk ros fra mange musikkritikere. Det ble k\xc3\xa5ret til \xc2\xab\xc3\x85rets album\xc2\xbb av magasinet Rolling Stone og skal ha v\xc3\xa6rt en inspirasjon for andre, senere musikere, blant annet U2s album The Joshua Tree. Plata var ogs\xc3\xa5 en inspirasjonskilde for sjangeren kjent som \xc2\xablo-fi-musikk\xc2\xbb, musikk med lavere teknisk kvalitet p\xc3\xa5 innspillingen.\n_START_SECTION_\n1984\xe2\x80\x931991\n_START_PARAGRAPH_\nAlbumet Born in the U.S.A.  kom ut i 1984 og solgte 15 millioner eksemplarer i USA og ble et av de bestselgende album gjennom alle tider. Albumet hadde syv singler som n\xc3\xa5dde topp 10. Tittelsangen var en bitter og kraftfull kommentar til behandlingen av Vietnam-veteranene. \xc2\xabBorn in the U.S.A.\xc2\xbb ble av mange feiltolket som kraftpatriotisme, og under presidentkampanjen i 1984 ble ulike tolkninger diskutert.  I senere \xc3\xa5r, for \xc3\xa5 gj\xc3\xb8re sangens opprinnelige mening mer tydelig, har Springsteen framf\xc3\xb8rt den med kun en akustisk gitar som akkompagnement. En akustisk versjon er ogs\xc3\xa5 tilgjengelig p\xc3\xa5 Tracks (1998)._NEWLINE_Med Born in the U.S.A. fikk Springsteen sitt bredeste gjennomslag noensinne hos det amerikanske publikumet. \xc2\xabDancing in the Dark\xc2\xbb var den st\xc3\xb8rste av de syv hitsinglene som kom fra Born in the U.S.A., og den fikk andreplass p\xc3\xa5 Billboards musikklister. Sangens musikkvideo hadde en ung Courteney Cox dansende p\xc3\xa5 scenen med Springsteen, en opptreden som hjalp til med \xc3\xa5 sette skuespillerkarrieren hennes i gang. Sangen \xc2\xabCover Me\xc2\xbb ble skrevet av Springsteen for Donna Summer, men plateselskapet overtalte ham til \xc3\xa5 beholde den selv for sitt eget album. Ettersom Springsteen var en stor fan av Summer, skrev han en annen sang for henne, \xc2\xabProtection\xc2\xbb. Videoer for albumet ble gjort av filmregiss\xc3\xb8rene Brian De Palma og John Sayles. Springsteen var med p\xc3\xa5 sangen \xc2\xabWe Are the World\xc2\xbb og p\xc3\xa5 albumet i 1985. Hans konsertsingel  \xc2\xabTrapped\xc2\xbb fra dette albumet oppn\xc3\xa5dde moderat spilling i amerikansk radio og kom p\xc3\xa5 f\xc3\xb8rsteplass p\xc3\xa5 Billboards liste over Top Rock Tracks._NEWLINE_I l\xc3\xb8pet av turneen Born in the U.S.A. m\xc3\xb8tte Springsteen den tidligere modellen og skuespilleren Julianne Phillips, som han giftet seg med i 1985._NEWLINE_ Bokssettet Live 1975\xe2\x80\x9385 med fem LP-plater (eller tre CD-er) med konsertopptak som ble utgitt i slutten av 1986 og ble det f\xc3\xb8rste bokssettet som debuterte p\xc3\xa5 f\xc3\xb8rsteplass p\xc3\xa5 de amerikanske albumlistene. Det er et av de mestselgende konsertalbum gjennom alle tider, med over 13 millioner solgt i USA. Live 1975\xe2\x80\x9385 oppsummerte Springsteens karriere til da og viste fram en del av det som gjorde konsertene popul\xc3\xa6re: skiftene fra melankolske sanger til festrock og tilbake, de lange personlige fortellingene f\xc3\xb8r enkelte sanger \xe2\x80\x93 blant dem ogs\xc3\xa5 noen som beskrev Springsteens vanskelige forhold til faren, og den instrumentale djervheten og dyktigheten i E Street Band som eksempelvis den lange kodaen (avsluttende del) p\xc3\xa5 \xc2\xabRacing in the Street\xc2\xbb._NEWLINE_I l\xc3\xb8pet av 1980-tallet ble det startet flere fanziner omkring Springsteen, blant annet Backstreets i Seattle som fortsatt eksisterer, n\xc3\xa5 som en profesjonell utgivelse i samarbeid med Springsteens management._NEWLINE_Etter dette kommersielle toppunktet utga Springsteen det langt mer lavm\xc3\xa6lte og innadvendte albumet Tunnel of Love (1987), en refleksjon over kj\xc3\xa6rlighet som blir funnet, tapt og sl\xc3\xb8st bort. Her medvirket E Street Band bare p\xc3\xa5 deler av plata. Albumet skildret et ulykkelig forhold, og sees som et forvarsel om bruddet med ektefellen Julianne Phillips. Kj\xc3\xa6rlighetens utfordringer ble skildret i sangen \xc2\xabBrilliant Disguise\xc2\xbb: \xc2\xabI heard somebody call your name, from underneath our willow. I saw something tucked in shame, underneath your pillow. Well I've tried so hard baby, but I just can't see. What a woman like you is doing with me.\xc2\xbb_NEWLINE_Under den p\xc3\xa5f\xc3\xb8lgende turneen Tunnel of Love Express gjorde Springsteen flere endringer i sceneopplegget, han hoppet over flere gamle favorittsanger og introduserte en bl\xc3\xa5serrekke. Under den europeiske turnen ble Springsteens n\xc3\xa6re forhold til korsangeren Patti Scialfa offentlig, og Phillips og Springsteen ba om skilsmisse i 1988. Senere i 1988 ble Springsteen hovedtrekkplasteret i den verdensomspennende turnen Human Rights Now! for Amnesty International. I slutten av 1989 oppl\xc3\xb8ste han E Street Band, og sammen med Scialfa flyttet han til California hvor de giftet seg i 1991.\n_START_SECTION_\n1992\xe2\x80\x932001\n_START_PARAGRAPH_\nMens han bodde i Los Angeles arbeidet Springsteen med studiomusikere og utga i 1992 to album: Human Touch og Lucky Town samtidig. De er mer innadvendte enn hans tidligere album, og vitner om en fornyet selvtillit. I motsetningen til hans to f\xc3\xb8rste album, som dr\xc3\xb8mte om lykke, og i hans neste fire album som viste en voksende frykt for det, kan man hevde at i Lucky Town krever Springsteen lykke for seg og sine._NEWLINE_Han opptr\xc3\xa5dte p\xc3\xa5 MTVs TV-serie Unplugged som i utgangspunktet skulle inneholde akustisk musikk, men det varte ikke lenge f\xc3\xb8r bandet \xc2\xabplugget inn\xc2\xbb, og opptaket ble senere utgitt p\xc3\xa5 plate som In Concert/MTV Plugged. Etter en rekke Grammy-priser vant Springsteen i 1994 ogs\xc3\xa5 en Oscar for sangen \xc2\xabStreets of Philadelphia\xc2\xbb, fra soundtracket til filmen Philadelphia med Tom Hanks og Denzel Washington i hovedrollene. Filmen, og sangen, fikk ros for sitt sympatiske portrett av en homofil mann som er i ferd med \xc3\xa5 d\xc3\xb8 av aids. Musikkvideoen til sangen viste Springsteens faktiske vokalframf\xc3\xb8ring, som ble innspilt med en skjult mikrofon til forh\xc3\xa5ndsinnspilt musikk. Denne teknikken ble f\xc3\xb8rst utviklet for videoen til sangen \xc2\xabBrilliant Disguise\xc2\xbb._NEWLINE_I 1995 samlet han igjen E Street Band en kort periode for \xc3\xa5 spille inn noen nye sanger til sitt f\xc3\xb8rste samlealbum. Innspillingen ble ogs\xc3\xa5 skildret i dokumentarfilmen Blood Brothers. I 1995 utga han ogs\xc3\xa5 sitt andre soloalbum, The Ghost of Tom Joad, hvor tittelsporet og plata som helhet er inspirert av hovedpersonen Tom Joad i John Steinbecks roman Vredens druer og av boka Journey to Nowhere: The Saga of the New Underclass, skrevet av Dale Maharidge og med fotografier av Michael Williamson._NEWLINE_Dette albumet fikk generelt sett en d\xc3\xa5rligere mottagelse enn hva Nebraska hadde f\xc3\xa5tt. Skepsisen kan skyldes enkle melodier, nasal sang eller det politiske innholdet i sangene. Han fikk imidlertid ogs\xc3\xa5 anerkjennelse for \xc3\xa5 ha gitt stemme til innvandrere og andre usynlige deler av amerikansk historie. Under den p\xc3\xa5f\xc3\xb8lgende verdensturneen, hvor han gjennomg\xc3\xa5ende spilte i mindre lokaler, framf\xc3\xb8rte Springsteen materialet fra Ghost of Tom Joad sammen med sine gamle sanger, som hadde f\xc3\xa5tt nye akustiske arrangement, som for fleres vedkommende bet\xc3\xb8d store endringer i uttrykket._NEWLINE_Etter den turnen flyttet Springsteen tilbake til New Jersey med familien. I 1998 utga han den ujevne samlingen Tracks p\xc3\xa5 4\xc2\xa0cd, med sanger som hadde blitt til overs fra andre innspillinger. Springsteen innr\xc3\xb8mmet i intervju at 1990-tallet hadde v\xc3\xa6rt en \xc2\xabtapt periode\xc2\xbb for ham: \xc2\xabJeg arbeidet ikke s\xc3\xa5 mye. Mange vil si at jeg ikke gjorde mine beste ting.\xc2\xbb_NEWLINE_Springsteen ble innvalgt i Rock and Roll Hall of Fame i 1999; talen ved introduksjonsarrangementet ble holdt av Bono fra U2, og Springsteen gjengjeldte tjenesten med \xc3\xa5 holde den tilsvarende introduksjonstalen for Bono i 2005._NEWLINE_I 1999 kom Springsteen og E Street Band offisielt sammen igjen og dro p\xc3\xa5 en omfattende Reunion Tour som varte i et \xc3\xa5r. Turneen omfattet blant annet 15 utsolgte hus p\xc3\xa5 Continental Airlines Arena i East Rutherford i New Jersey og ti kvelder, ogs\xc3\xa5 utsolgt, p\xc3\xa5 New York Citys Madison Square Garden som avsluttet turnen. De siste to konsertene ble filmet for visning p\xc3\xa5 HBO, og med en tilh\xc3\xb8rende  DVD- og albumutgivelse kalt Bruce Springsteen & the E Street Band: Live in New York City.\n_START_SECTION_\n2002\xe2\x80\x932007\n_START_PARAGRAPH_\nI 2002 utga Springsteen The Rising, som var hans f\xc3\xb8rste studioalbum med fullt band p\xc3\xa5 18 \xc3\xa5r. Tekstene var for det meste tanker omkring terrorangrepet 11. september 2001, og mange av sangene var inspirert av telefonsamtaler som Springsteen hadde hatt med p\xc3\xa5r\xc3\xb8rende etter tragedien som i nekrologer hadde nevnt hvordan hans musikk hadde ber\xc3\xb8rt deres liv. Albumet ble Springsteens mestselgende album med nytt materiale p\xc3\xa5 femten \xc3\xa5r, og var popul\xc3\xa6rt b\xc3\xa5de hos musikkritikerne og hos publikum. Lanseringen skjedde med en opptreden i Asbury Park p\xc3\xa5 The Today Show, og deretter gikk The Rising-turnen gjennom USA og Europa, og tilbake til USA for et storstilt show over flere kvelder i 2003. Turneen ble avsluttet med tre kvelder p\xc3\xa5 Shea Stadium i New York, hvor kontroversene omkring sangen \xc2\xabAmerican Skin\xc2\xbb ble gjentatt, men hvor det ogs\xc3\xa5 kom en gjesteopptreden med Bob Dylan._NEWLINE_Tidlig p\xc3\xa5 2000-tallet engasjerte Springsteen seg for revitalisering av Asbury Park, og spilte \xc3\xa5rlig flere veldedighetskonserter. Disse konsertene var ment for hengivne fans og inneholdt blant annet framf\xc3\xb8ring av en overskuddssang fra andrealbumet E Street Shuffle kalt \xc2\xabThundercrack\xc2\xbb. Sangen \xc2\xabMy City of Ruins\xc2\xbb ble opprinnelig skrevet om Asbury Park for \xc3\xa5 st\xc3\xb8tte arbeidet med \xc3\xa5 revitalisere byen, men Springsteen valgte \xc3\xa5 bruke den p\xc3\xa5 en st\xc3\xb8ttekonsert etter 11. september, og sangen fungerte godt i denne situasjonen med sitt gospelpreg og formaninger om \xc3\xa5 \xc2\xabRise up!\xc2\xbb Han valgte senere sangen som avslutningssang p\xc3\xa5 The Rising og som ekstranummer p\xc3\xa5 den p\xc3\xa5f\xc3\xb8lgende turneen._NEWLINE_Ved Grammyutdelingen i 2003 framf\xc3\xb8rte Springsteen The Clashs kjente sang \xc2\xabLondon Calling\xc2\xbb sammen med Elvis Costello, Dave Grohl, og bandkollega Steven Van Zandt fra E Street Band og No Doubts bassist Tony Kanal, som en hyllest til den nylig avd\xc3\xb8de Clah-vokalisten Joe Strummer._NEWLINE_I 2004 deltok Springsteen og E Street Band p\xc3\xa5 turnen \xc2\xabVote for Change\xc2\xbb (Stem for endring) sammen med John Mellencamp, John Fogerty, Dixie Chicks, Pearl Jam, R.E.M., Bright Eyes, Dave Matthews Band, Jackson Browne, og andre musikere. Alle konsertene ble holdt i de s\xc3\xa5kalte \xc2\xabswing states\xc2\xbb, de delstatene hvor valgresultatet kunne g\xc3\xa5 begge veger, og h\xc3\xa5pet var \xc3\xa5 p\xc3\xa5virke til fordel for den liberale politiske organisasjonen America Coming Together og \xc3\xa5 oppmuntre folk til \xc3\xa5 registrere seg slik at de kunne stemme ved valget. En avslutningskonsert med mange artister ble satt opp i Washington, D.C.. Flere dager senere holdt Springsteen ytterligere en valgkampkonsert i New Jersey, ettersom meningsm\xc3\xa5linger viste jevnt l\xc3\xb8p mellom de to partiene._NEWLINE_Tidligere hadde Springsteen spilt p\xc3\xa5 veldighetskonserter for saker han trodde p\xc3\xa5 \xe2\x80\x93 mot kjernekraft, for Vietnam-veteranene, Amnesty International, og advokatene i Christic Institute \xe2\x80\x93 men han hadde alltid vegret seg for \xc3\xa5 st\xc3\xb8tte en politisk kandidat framfor en annen. Han avvist henvendelser fra Walter Mondale i 1984 da Mondale stilte mot Reagan som fors\xc3\xb8kte \xc3\xa5 dra veksle p\xc3\xa5 \xc2\xabBorn in the U.S.A.\xc2\xbb. N\xc3\xa5r Springsteen n\xc3\xa5 i 2004 valgte side for den ene politiske kandidaten fikk han som ventet b\xc3\xa5de kritikk og ros fra de respektive sidene. Springsteens sang \xc2\xabNo Surrender\xc2\xbb (Ingen overgivelse) ble kampanjesangen for John Kerrys presidentkandidatur. I de siste dagene av kampanjen gikk Springsteen opp p\xc3\xa5 podiet sammen med Kerry og spilte akustiske versjoner av denne og andre sanger._NEWLINE_Albumet Devils & Dust ble utgitt den 26. april 2005 og var blitt innspilt uten E Street Band. Det var et lavm\xc3\xa6lt og hovedsakelig akustisk album i samme leie som Nebraska og The Ghost of Tom Joad, men med noe mer instrumentering. En del av sangene hadde v\xc3\xa6rt skrevet bortimot ti \xc3\xa5r tidligere, eller kort tid etter turnen med Ghost of Tom Joad, og et par av dem hadde blitt framf\xc3\xb8rt p\xc3\xa5 scenen tidligere, men aldri utgitt. Tittelsporet handlet om vanlige soldaters f\xc3\xb8lelser og frykt under Irakkrigen. Albumet n\xc3\xa5dde f\xc3\xb8rsteplass p\xc3\xa5 albumlistene i ti land: USA, \xc3\x98sterrike, Sveits, Sverige, Danmark, Italia, Tyskland, Nederland, Storbritannia og Irland. Etter utgivelsen la han ut p\xc3\xa5 en soloturne med materialet fra plata. I motsetning til hans akustiske turne p\xc3\xa5 midten av 1990-tallet, spilte han n\xc3\xa5 ogs\xc3\xa5 piano, elektrisk piano, pumpeorgel, autoharpe, ukulele, banjo, elektrisk gitar, akustisk gitar og munnspill._NEWLINE_I april 2006 utga Springsteen albumet We Shall Overcome: The Seeger Sessions, hvor han brukte sanger fra den sosialt og politisk engasjerte folkemusikken som Pete Seeger (1919\xe2\x80\x93) hadde levendegjort. De femten sangene ble innspilt med et stort ensemble av musikere, blant annet Patti Scialfa, Soozie Tyrell, og The Miami Horns. I kontrast til tidligere studioalbum ble dette innspilt p\xc3\xa5 kun tre dager. Turneen Bruce Springsteen with The Seeger Sessions Band begynte den samme m\xc3\xa5neden med et stort band p\xc3\xa5 18 personer. P\xc3\xa5 turneen spilte han b\xc3\xa5de sanger fra den nye plata, og noen av sine egne, eldre sanger, gjerne tungt omarbeidet, p\xc3\xa5 en m\xc3\xa5te som Dagbladet kalte for \xc2\xabVillskap fra folkedypet: Rufsete, ydmykt, vilt og vakkert\xc2\xbb. Turnen var s\xc3\xa6rlig popul\xc3\xa6r i Europa. Mens han var i Oslo spilte han inn ytterligere en sang, \xc2\xabBring 'Em Home\xc2\xbb som Pete Seeger skrev i forbindelse med Vietnamkrigen. Turneen fikk derimot mindre publikum i USA. Ved slutten av 2006 hadde Seeger Sessions turnert to ganger over Europa og i mindre grad i USA. Et konsertalbum og DVD kom ut i 2007, Bruce Springsteen with The Sessions Band: Live in Dublin som inneholdt et sammendrag fra tre konserter i november 2006 p\xc3\xa5 Point Theatre i Dublin._NEWLINE_Springsteens neste album, Magic, ble utgitt den 2. oktober 2007. Det var innspilt sammen med E Street Band og hadde ti nye Springsteen-sanger pluss \xc2\xabLong Walk Home\xc2\xbb, som han hadde framf\xc3\xb8rt en gang med The Sessions Band, og et skjult spor (dette var f\xc3\xb8rste gang Springsteen benyttet dette salgstrikset), \xc2\xabTerry's Song\xc2\xbb, som var Springsteens hyllest til sin assistent over mange \xc3\xa5r, Terry Magovern, som d\xc3\xb8de 30. juli 2007. Den f\xc3\xb8rste singelen fra albumet, \xc2\xabRadio Nowhere\xc2\xbb, ble gjort tilgjengelig for fri nedlasting den 28. august. Den 7. oktober debuterte Magic p\xc3\xa5 f\xc3\xb8rsteplass i Irland og i Storbritannia. Samtidig gikk hans tidligere Greatest Hits inn p\xc3\xa5 de irske listene p\xc3\xa5 nytt p\xc3\xa5 plass 57, og Live in Dublin f\xc3\xb8k nesten til topp av listen i Norge._NEWLINE_Springsteen og E Street Band begynte sin turne med Magic p\xc3\xa5 Hartford Civic Center, og tok ruten gjennom Nord-Amerika og til Europa. Bandets organist Danny Federici forlot turneen i november 2007 for \xc3\xa5 f\xc3\xa5 behandling for f\xc3\xb8flekkreft, og han d\xc3\xb8de av sykdommen i 2008.\n_START_SECTION_\n2008\xe2\x80\x93\n_START_PARAGRAPH_\nSpringsteen erkl\xc3\xa6rte sin st\xc3\xb8tte til Barack Obamas presidentkandidatur i april 2008 og opptr\xc3\xa5dte med akustisk gitar p\xc3\xa5 flere av Obamas valgm\xc3\xb8ter. Det kulminerte den 2. november hvor han opptr\xc3\xa5dte for f\xc3\xb8rste gang med sangen \xc2\xabWorking On A Dream\xc2\xbb i duett med Scialfa. P\xc3\xa5 et valgm\xc3\xb8te i Ohio sa Springsteen at det er viktig med \xc2\xabsannhet, gjennomsiktighet og rettskaffenhet i regjeringen, retten for enhver amerikaner til \xc3\xa5 ha en jobb, en l\xc3\xb8nn til \xc3\xa5 leve av, \xc3\xa5 bli utdannet p\xc3\xa5 en anstendig skole, og et liv fylt med arbeidets verdighet, og et trygt hjem \xe2\x80\xa6 Men i dag har disse friheter blitt skadet og innskrenket av \xc3\xa5tte \xc3\xa5r med tankel\xc3\xb8s, skj\xc3\xb8desl\xc3\xb8s og umoralsk politisk ledelse\xc2\xbb._NEWLINE_Etter Obamas valgseier 4. november 2008 sang Springsteen sangen \xc2\xabThe Rising\xc2\xbb p\xc3\xa5 valgfeiringen i Chicagos Grant Park. Han opptr\xc3\xa5dte ogs\xc3\xa5 p\xc3\xa5 Obamas innsettelsesfest 18. januar 2009 med sangen \xc2\xabThe Rising\xc2\xbb sammen med et damekor og Woody Guthries alternative nasjonalsang \xc2\xabThis Land Is Your Land\xc2\xbb sammen med en aldrende Pete Seeger._NEWLINE_Under den 66. Golden Globe-utdelingen 11. januar 2009 vant Springsteen prisen for beste sang med \xc2\xabThe Wrestler\xc2\xbb fra filmen The Wrestler med Mickey Rourke i hovedrollen._NEWLINE_Springsteen opptr\xc3\xa5dte i pausehowet ved Super Bowl XLIII den 1. februar 2009, etter at han mange ganger tidligere var blitt invitert til dette. Hans show p\xc3\xa5 12 minutter og 45 sekunder med E Street Band og Miami Horns inneholdt kortversjoner av \xc2\xabTenth Avenue Freeze-Out\xc2\xbb, \xc2\xabBorn to Run\xc2\xbb, \xc2\xabWorking on a Dream\xc2\xbb og \xc2\xabGlory Days\xc2\xbb, den sistnevnte fylt med referanser til amerikansk fotball._NEWLINE_Springsteens album Working on a Dream ble utgitt i januar 2009 og den p\xc3\xa5f\xc3\xb8lgende konsertturneen begynte i april 2009 og gikk fram til november samme \xc3\xa5r. Han spilte noen f\xc3\xa5 sanger fra det nye albumet, men sanglisten var dominert av klassikere og han spilte ogs\xc3\xa5 sanger p\xc3\xa5 oppfordring fra publikum. En DVD fra turneen Working of a Dream med tittelen London Calling: Live in Hyde Park ble utgitt i 2010._NEWLINE_I tillegg til sin egen turn\xc3\xa9 deltok Springsteen p\xc3\xa5 flere veldighetsarrangement i 2009, blant annet Clearwater Concert, en feiring av Pete Seegers 90-\xc3\xa5rsdag, Rock and Roll Hall of Fames 25-\xc3\xa5rsjubileum,, Autism Speaks ved Carnegie Hall til st\xc3\xb8tte for autisme, og i januar 2010 p\xc3\xa5 Hope for Haiti Now, for ofrene etter jordskjelvet i Haiti 2010._NEWLINE_Springsteen mottok Kennedy Center Honors i desember 2009, en \xc3\xa5rlig pris til ut\xc3\xb8vere i ulike kunstarter for deres bidrag til amerikansk kultur. President Obama holdt en tale hvor han sa at Springsteen p\xc3\xa5 en beundringsverdig m\xc3\xa5te hadde synliggjort livene til vanlige amerikanere med sine sanger og at hans konserter er mer enn den typiske rock'n'roll-konserten \xe2\x80\x93 i tillegg til stor energi gir de ogs\xc3\xa5 en f\xc3\xb8lelse av fellesskap. Obama avsluttet med at \xc2\xabmens jeg er president, er han The Boss\xc2\xbb. Springsteen ble hedret av flere, blant annet av Jon Stewart som beskrev Springsteens \xc2\xabuovertruffne kombinasjon av lyrisk veltalenhet, musikalsk mesterskap, og ren uhemmet, barnslig glede\xc2\xbb. En musikalsk hyllest ble framf\xc3\xb8rt av John Mellencamp, Ben Harper og Jennifer Nettles, Melissa Etheridge, Eddie Vedder og Sting._NEWLINE_2000-tallet endte med at Springsteen ble karakterisert som en av \xc3\xa5tte \xc2\xabTi\xc3\xa5rets artister\xc2\xbb av magasinet Rolling Stone og med sin konsertvirksomhet ble han rangert som den fjerde blant ti\xc3\xa5rets konsertmusikere._NEWLINE_Dokumentarfilmen The Promise: The Making of Darkness on the Edge of Town hadde i september 2010 premiere p\xc3\xa5 Toronto internasjonale filmfestival. Filmen skildrer arbeidet med Springsteens album fra 1978, Darkness on the Edge of Town, og ble ogs\xc3\xa5 vist p\xc3\xa5 fjernsynskanalen HBO. Utgivelsen ble fulgt av en boks med en nyutgivelse av albumet kalt The Promise: The Darkness on the Edge of Town Story._NEWLINE_Albumet Wrecking Ball ble utgitt 6. mars 2012. Albumet ble produsert sammen med Ron Aniello, som ogs\xc3\xa5 samproduserte albumet Play It As It Lays fra 2007 med Springsteens ektefelle Patti Scialfa. Ron Aniello har ogs\xc3\xa5 produsert \xc2\xabChildren's Song\xc2\xbb tidlig i 2011, en duett med Bruce og Patti som ble gjort for et veldedighetsprosjekt._NEWLINE_P\xc3\xa5 Wrecking Ball-turneen i 2012 spilte Springsteen 17. juni sin til da lengste konsert p\xc3\xa5 tre timer og 48 minutter p\xc3\xa5 Santiago Bernab\xc3\xa9u Stadion i Madrid.  Turneens europeiske del ble avsluttet med et show p\xc3\xa5 fire timer og seks minutter i Helsingfors 31. juli._NEWLINE_Springsteens attende studioalbum, High Hopes, ble sluppet 14. januar 2014. Albumet n\xc3\xa5dde f\xc3\xb8rste uke nummer \xc3\xa9n p\xc3\xa5 Billboard 200. Det var ellevte gang Springsteen hadde en nummer en-hit, og det plasserer Springsteen som nummer tre i antall topplasseringer, etter The Beatles (19) og Jay-Z (13)._NEWLINE_Springsteen debuterte som skuespiller i episode \xc3\xa5tte i sesong tre av Lilyhammer.\n_START_SECTION_\nPolitikk og aktivisme\n_START_PARAGRAPH_\nSpringsteens musikk har ofte hatt en sosial og politisk tematikk. Flere av sangene hans kan bare forst\xc3\xa5s hvis de sees i lys av hans politiske oppfatninger. I tillegg har han stilt seg selv i tradisjonen av protestsangere som Woody Guthrie og Pete Seeger. Guthries sang \xc2\xabThis Land is Your Land\xc2\xbb har han gjort til en del av sitt eget repertoar, og spiller den ofte p\xc3\xa5 konserter. Sangens budskapet er at nasjonen ikke bare er til for de rike, men for alle; ogs\xc3\xa5 de fattige og arbeidsledige._NEWLINE_Sangen \xc2\xabAmerican Skin (41 Shots)\xc2\xbb er basert p\xc3\xa5 en hendelse i New York hvor den sorte og ubev\xc3\xa6pnete Amadou Diallo ble skutt av fire politifolk med hele 41 skudd. Sangen ble f\xc3\xb8rst framf\xc3\xb8rt p\xc3\xa5 en konsert den 4. juni 2000 i Atlanta, og f\xc3\xb8rte til skarpe reaksjoner fra politiet som oppfordret til boikott av Springsteen. Ved \xc3\xa5 ta slike standpunkter fremmedgjorde Springsteen seg fra deler av det amerikanske publikumet. At han samtidig st\xc3\xb8ttet f\xc3\xb8rst John Kerrys presidentkandidatur i 2004 (Kerry tapte) og deretter Barack Obamas presidentkandidatur i 2008, viser at Springsteen var villig til \xc3\xa5 tape tilhengere og platesalg for sin overbevisnings skyld. For \xc3\xa5 beskytte sin egen og sangenes integritet har han ogs\xc3\xa5 avsl\xc3\xa5tt han et tilbud fra bilfabrikanten Chrysler p\xc3\xa5 flere millioner dollar for \xc3\xa5 bruke sangen \xc2\xabBorn in The U.S.A.\xc2\xbb i reklamekampanjer._NEWLINE_Springsteen har stilt opp for en rekke veldedige saker som blant annet kampen mot kjernekraft og for ren energi i 1979. Han har gjentatte ganger stilt seg p\xc3\xa5 Vietnamveteranenes side, blant annet med en st\xc3\xb8ttekonsert i 1981, og sangen \xc2\xabBorn in The U.S.A.\xc2\xbb ble skrevet som st\xc3\xb8tte for dem, skj\xc3\xb8nt dette budskapet hadde en tendens til \xc3\xa5 bli misforst\xc3\xa5tt._NEWLINE_Mindre kontroversielt har det v\xc3\xa6rt \xc3\xa5 stille opp i 1985 for de sultrammede i Afrika p\xc3\xa5 sangen \xc2\xabWe Are the World\xc2\xbb og den p\xc3\xa5f\xc3\xb8lgende konserten og albumet. I 1988 var han et av de fremste navnene p\xc3\xa5 en verdensomspennende konsertturne, Human Rights Now!, for Amnesty International og menneskerettigheter. Han stilte ogs\xc3\xa5 opp for jordskjelvofrene p\xc3\xa5 Haiti med st\xc3\xb8ttekonserten Hope for Haiti Now den 22. januar 2010._NEWLINE_Springsteen har i tillegg samarbeidet med veldedighetsorganisasjoner som fordeler mat til trengende. S\xc3\xa6rlig har han st\xc3\xb8ttet matbanken i New Jersey i mange \xc3\xa5r. I l\xc3\xb8pet av konserter har han ofte stoppet opp og annonsert sin st\xc3\xb8tte og ofte selv gitt like mye penger som lokalt har blitt samlet inn. Under en konsert i Charlotte i Nord-Carolina den 3. november 2009 ga han 10 000 dollar til den lokale matbanken for \xc3\xa5 starte en innsamlingskampanje, og ga deretter p\xc3\xa5 nytt like mye som totalt ble samlet inn._NEWLINE_Han har ogs\xc3\xa5 bidratt med betydelige bel\xc3\xb8p til fagforeninger og arbeiderbevegelsen, b\xc3\xa5de i USA og i Europa._NEWLINE_I 2016, etter \xc3\xa5 ha avlyst en konsert skrev han at \xc2\xabNoen ting er viktigere enn en rockekonsert, og \xc3\xa9n av de tingene er kampen mot fordommer og intoleranse\xc2\xbb. Han avlyste konserten etter at Nord-Carolina \xc2\xabinnf\xc3\xb8rte en lov som blant annet tvinger transpersoner til \xc3\xa5 velge toalett etter [eget] biologisk kj\xc3\xb8nn\xc2\xbb.\n_START_SECTION_\nPrivatliv\n_START_PARAGRAPH_\nSpringsteen og Julianne Phillips (f\xc3\xb8dt 1960) var gift fra 13. mai 1985 og til mai 1988 da de ble separert. De to hadde ulik bakgrunn og hans turneer skapte slitasje i forholdet. Det endelige tilbakeslaget skjedde da Springsteen startet et forhold til Patti Scialfa (f\xc3\xb8dt 1953) som han faktisk hadde v\xc3\xa6rt sammen med kortvarig i 1984 etter at hun begynte i bandet. Phillips og Springsteen ble separert v\xc3\xa5ren 1988 uten at det ble gitt noen meddelelse til presse og media, og den 30. august 1988 tok Phillips ut skilsmisse, som ble endelig den 1. mars 1989._NEWLINE_Etter separasjonen i 1988 begynte Springsteen \xc3\xa5 bo sammen med Scialfa. I pressen ble han kritisert for \xc3\xa5 ha innledet et nytt forhold for raskt. I et intervju med magasinet The Advocate i 1995 snakket han ut om den negative omtalen som paret fikk: \xc2\xabDet er et merkelig samfunn som forventer at det har rett til \xc3\xa5 fortelle folk hvem de skal elske og hvem de ikke skal. Men sannheten er at jeg i grunnen overs\xc3\xa5 hele greia s\xc3\xa5 mye som jeg kunne. Jeg sa, \xe2\x80\x98Vel, alt jeg vet er at dette f\xc3\xb8les virkelig\xe2\x80\x99, og kanskje har jeg rotet ting til ved \xc3\xa5 g\xc3\xa5 hit p\xc3\xa5 det viset, men det er livet.\xc2\xbb Han gjorde ogs\xc3\xa5 bekjent at \xc2\xabJeg gikk igjennom en skilsmisse, og det var virkelig vanskelig og smertefullt og jeg var meget redd for \xc3\xa5 bli gift igjen. S\xc3\xa5 en del av meg sa \xe2\x80\x98Hei, det betyr ingenting\xe2\x80\x99. Men det betyr noe. Det er meget annerledes enn bare \xc3\xa5 leve sammen. F\xc3\xb8rst av alt, \xc3\xa5 st\xc3\xa5 fram offentlig, det er hva du gj\xc3\xb8r: du f\xc3\xa5r din lisens, du gj\xc3\xb8r alle de sosiale ritualene, det er en del av din plass i samfunnet og p\xc3\xa5 ett vis en del av samfunnets godkjennelse av deg\xe2\x80\xa6 Patti og jeg fant ut at det betydde noe.\xc2\xbb_NEWLINE_Den 25. juli 1990 f\xc3\xb8dte Scialfa deres f\xc3\xb8rste barn, Evan James Springsteen. Den 8. juni 1991 giftet Springsteen og Scialfa seg i sitt hjem i Beverly Hills. Deres andre barn, Jessica Rae Springsteen, ble f\xc3\xb8dt den 30. desember 1991, og deres tredje barn, Samuel Ryan Springsteen, ble f\xc3\xb8dt den 5. januar 1994. Familien eier og lever p\xc3\xa5 en g\xc3\xa5rd med hester i Colts Neck i New Jersey. De har ogs\xc3\xa5 et hus i Wellington i Florida, et rikt hestesamfunn i n\xc3\xa6rheten av West Palm Beach i Los Angeles, og Rumson i New Jersey. Deres eldste s\xc3\xb8nn studerer ved Boston College. Deres datter Jessica er en nasjonalt rangert rytter, og studerer ved Duke University._NEWLINE_Siden 1991 har Springsteen f\xc3\xb8rt et tilbaketrukket liv. Han flyttet fra Los Angeles og tilbake til New Jersey tidlig p\xc3\xa5 1990-tallet for s\xc3\xa6rlig \xc3\xa5 kunne oppdra sine barn i et milj\xc3\xb8 uten n\xc3\xa6rg\xc3\xa5ende paparazzier. Det har blitt sagt at pressekonferansen ang\xc3\xa5ende Super Bowl XLIII 2009 var hans f\xc3\xb8rste pressekonferanse p\xc3\xa5 mer enn 25 \xc3\xa5r. Det betyr ikke at han ikke har stilt opp for intervjuer, b\xc3\xa5de med aviser og radio. 60 Minutes sendte hans forel\xc3\xb8pig siste eksklusive intervju p\xc3\xa5 TV f\xc3\xb8r han dro p\xc3\xa5 konsertturne for \xc3\xa5 promotere albumet Magic.\n_START_SECTION_\nE Street Band\n_START_PARAGRAPH_\nBruce Springsteen har v\xc3\xa6rt medlem av eller st\xc3\xb8ttet opp av en rekke band i l\xc3\xb8pet av sin karriere, f\xc3\xb8rst og fremst E Street Band, men hans f\xc3\xb8rste band var The Castiles._NEWLINE_F\xc3\xb8r han signerte sin f\xc3\xb8rste platekontrakt i 1972 var Springsteen medlem av flere band, inkludert Steel Mill. I oktober 1972 dannet han en ny gruppe for \xc3\xa5 spille inn sin debutplate Greetings from Asbury Park, N.J., og de ble kjent som E Street Band, skj\xc3\xb8nt dette navnet ble ikke offisielt introdusert f\xc3\xb8r i september 1974. Blant de navnene p\xc3\xa5 hans tidligere band, mange av dem i sv\xc3\xa6rt kort tid i hans f\xc3\xb8rste, pr\xc3\xb8vende tid, er: The Castiles, Earth, Child, Steel Mill, Sundance Blues Band, Dr Zoom and the Sonic Boom, og Bruce Springsteen Band._NEWLINE_E Street Band spilte p\xc3\xa5 alle Springsteens plater fra debutplaten og fram til Nebraska i 1982, et soloalbum hvor han selv spilte alle instrumentene. E Street Band kom sammen igjen for det neste albumet Born in the U.S.A., men deretter fulgte en periode fra 1988 og til 1999 hvor albumene hans ble innspilt med studiomusikere. E Street Band ble kortvaring gjenforent i 1995 for nye bidrag til samlealbumet Greatest Hits, og ytterligere en gang p\xc3\xa5 endelig basis fra 1999 hvor de innspilte 3 album sammen: The Rising, Magic og Working on a Dream, og spilte p\xc3\xa5 en rekke profilerte konsertturner._NEWLINE_Albumet Devils & Dust fra 2005 var hovedsakelig en soloinnspilling, med en del bidrag fra studiomusikere, og folkrockalbumet We Shall Overcome: The Seeger Sessions fra 2006 ble innspilt og turnerte med ytterligere et sammensatt band som ble kalt for The Sessions Band."